БОРИС ПАСТЕРНАК

ЕСЕНЕН ЛЕС

Превод от руски: Кирил Кадийски, —

chitanka.info

Лесът е есенно брадясал.

И дреме в тишина и здрач.

Не го е от зори огласял

ни звяр, ни бухал, ни кълвач.

По залез слънцето навлиза

на пръсти сред леса смълчан

и все оглежда се: наблизо

не са ли сложили капан.

Мочури, ровове, осини

и мъх, и туфи, и ели,

и зад овразите пустинни

в селцето се дерат петли.

Един пресипнал се обади,

но после пак за дълго спре,

като че пита се: така де,

защо все той ще се дере.

Но нейде, пустошта разбишкал,

изкукуригва нов съсед

и като страж от свойта вишка

се включва друг петел напет.

Гласът му глъхне като ехо.

И що петли един след друг

бодат жалони надалеко —

на изток, запад, север, юг.

Към синора, из гъсталака

лесът се втурва през глава,

за първи път съгледал сякаш

поля, простор и синева.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги